CELEX: 32017R0751
Language: el
Date: 2017-03-16 00:00:00
Title: Κατ' εξουσιοδότηση κανονισμός (ΕΕ) 2017/751 της Επιτροπής, της 16ης Μαρτίου 2017, για την τροποποίηση των κατ' εξουσιοδότηση κανονισμών (ΕΕ) 2015/2205, (ΕΕ) 2016/592 και (ΕΕ) 2016/1178 όσον αφορά την προθεσμία για τη συμμόρφωση με υποχρεώσεις εκκαθάρισης για ορισμένους αντισυμβαλλομένους που πραγματοποιούν συναλλαγές σε εξωχρηματιστηριακά παράγωγα (Κείμενο που παρουσιάζει ενδιαφέρον για τον ΕΟΧ )

29.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/15
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/751 ΤΗΣ ΕΠΙΤΡΟΠΉΣ
   της 16ης Μαρτίου 2017
   για την τροποποίηση των κατ' εξουσιοδότηση κανονισμών (ΕΕ) 2015/2205, (ΕΕ) 2016/592 και (ΕΕ) 2016/1178 όσον αφορά την προθεσμία για τη συμμόρφωση με υποχρεώσεις εκκαθάρισης για ορισμένους αντισυμβαλλομένους που πραγματοποιούν συναλλαγές σε εξωχρηματιστηριακά παράγωγα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 5 παράγραφος 2,
   Εκτιμώντας τα ακόλουθα:
   
               (1)
            
            
               Στους κατ' εξουσιοδότηση κανονισμούς (ΕΕ) 2015/2205 (2), (ΕΕ) 2016/592 (3) και (ΕΕ) 2016/1178 (4) της Επιτροπής προσδιορίζονται 4 κατηγορίες αντισυμβαλλομένων, για τους σκοπούς του καθορισμού των ημερομηνιών από τις οποίες παράγουν αποτελέσματα οι αντίστοιχες υποχρεώσεις εκκαθάρισης. Οι αντισυμβαλλόμενοι ταξινομούνται ανάλογα με το επίπεδο της νομικής και λειτουργικής ικανότητάς τους, καθώς και ανάλογα με τη διαπραγματευτική τους δραστηριότητα όσον αφορά εξωχρηματιστηριακά παράγωγα.
            
         
               (2)
            
            
               Προκειμένου να διασφαλιστεί η έγκαιρη και ομαλή εφαρμογή της υποχρέωσης εκκαθάρισης, προβλέφθηκαν κλιμακωτές περίοδοι σταδιακής εφαρμογής για αυτές τις διαφορετικές κατηγορίες αντισυμβαλλομένων.
            
         
               (3)
            
            
               Στην ημερομηνία κατά την οποία παράγει αποτελέσματα η υποχρέωση εκκαθάρισης για τους αντισυμβαλλομένους της κατηγορίας 3 λαμβάνεται υπόψη το γεγονός ότι η πλειονότητα των εν λόγω αντισυμβαλλομένων μπορούν να αποκτήσουν πρόσβαση σε έναν κεντρικό αντισυμβαλλόμενο μόνον με το να γίνονται πελάτες ή έμμεσοι πελάτες ενός εκκαθαριστικού μέλους.
            
         
               (4)
            
            
               Οι αντισυμβαλλόμενοι με το χαμηλότερο επίπεδο δραστηριότητας σε εξωχρηματιστηριακά παράγωγα περιλαμβάνονται στην κατηγορία 3. Πρόσφατα στοιχεία δείχνουν ότι οι αντισυμβαλλόμενοι αυτής της κατηγορίας αντιμετωπίζουν σημαντικές δυσκολίες όσον αφορά την προετοιμασία των αναγκαίων ρυθμίσεων για την εκκαθάριση των εν λόγω συμβάσεων παραγώγων. Αυτό οφείλεται στην πολυπλοκότητα που επηρεάζει και τους δύο τύπους πρόσβασης σε ρυθμίσεις εκκαθάρισης, και συγκεκριμένα την εκκαθάριση πελατών και την έμμεση εκκαθάριση πελατών.
            
         
               (5)
            
            
               Πρώτον, όσον αφορά τις ρυθμίσεις εκκαθάρισης πελατών, φαίνεται ότι δεν υπάρχει ιδιαίτερο κίνητρο να αναπτύξουν τα εκκαθαριστικά μέλη εκτενώς την προσφορά τους για εκκαθάριση πελατών, εξαιτίας ζητημάτων κόστους. Αυτό ισχύει ακόμη περισσότερο για τους αντισυμβαλλομένους με περιορισμένο όγκο δραστηριότητας σε εξωχρηματιστηριακά παράγωγα. Επιπλέον, το ρυθμιστικό πλαίσιο για τις κεφαλαιακές απαιτήσεις που ισχύουν για τις δραστηριότητες εκκαθάρισης πελατών είναι υπό τροποποίηση, πράγμα το οποίο δημιουργεί αβεβαιότητες που λειτουργούν ως εμπόδια στην ανάπτυξη ενός φάσματος προσφορών για εκκαθάριση πελατών από τα εκκαθαριστικά μέλη.
            
         
               (6)
            
            
               Δεύτερον, όσον αφορά τις ρυθμίσεις έμμεσης εκκαθάρισης, ως αποτέλεσμα της έλλειψης προσφοράς, οι αντισυμβαλλόμενοι δεν είναι επί του παρόντος σε θέση να αποκτούν πρόσβαση σε κεντρικούς αντισυμβαλλομένους με το να γίνονται έμμεσοι πελάτες ενός εκκαθαριστικού μέλους.
            
         
               (7)
            
            
               Με βάση αυτές τις δυσκολίες και για να παρασχεθεί στους εν λόγω αντισυμβαλλομένους επιπλέον χρονικό διάστημα ώστε να ολοκληρώσουν τις αναγκαίες ρυθμίσεις εκκαθάρισης, είναι σκόπιμο να μετατεθούν οι ημερομηνίες από τις οποίες παράγει αποτελέσματα η υποχρέωση εκκαθάρισης για τους αντισυμβαλλομένους κατηγορίας 3. Πάντως, έχουν ήδη ληφθεί υπόψη τα κίνητρα για τη συγκέντρωση της διαχείρισης κινδύνου εντός ενός ομίλου σε σχέση με τις ενδοομιλικές συναλλαγές, και η μετάθεση των ημερομηνιών δεν επηρεάζει καθόλου τα κίνητρα αυτά και τις ημερομηνίες αυτές όσον αφορά ορισμένα εξωχρηματιστηριακά παράγωγα που συνάπτονται μεταξύ αντισυμβαλλομένων που ανήκουν στον ίδιο όμιλο.
            
         
               (8)
            
            
               Υπό το πρίσμα των θετικών επιπτώσεων που προκύπτουν από την καθιέρωση ρυθμίσεων εκκαθάρισης, και για να αποφευχθεί η αλληλεπικάλυψη των προσπαθειών όσον αφορά τις προετοιμασίες για την εκκαθάριση διαφόρων κατηγοριών περιουσιακών στοιχείων που υπόκεινται στην υποχρέωση εκκαθάρισης, είναι σκόπιμο να ευθυγραμμιστούν οι νέες ημερομηνίες από τις οποίες παράγει αποτελέσματα η υποχρέωση εκκαθάρισης για τους αντισυμβαλλομένους κατηγορίας 3.
            
         
               (9)
            
            
               Ως εκ τούτου, θα πρέπει να τροποποιηθούν αναλόγως οι κατ' εξουσιοδότηση κανονισμοί (ΕΕ) 2015/2205, (ΕΕ) 2016/592 και (ΕΕ) 2016/1178.
            
         
               (10)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (11)
            
            
               Η ΕΑΚΑΑ διεξήγαγε ανοικτή δημόσια διαβούλευση σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και οφέλη, ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5), και ζήτησε τη γνώμη του Ευρωπαϊκού Συμβουλίου Συστημικού Κινδύνου,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κατ' εξουσιοδότηση κανονισμού (ΕΕ) 2015/2205
   Στο άρθρο 3 παράγραφος 1 του κατ' εξουσιοδότηση κανονισμού (ΕΕ) 2015/2205, το στοιχείο γ) αντικαθίσταται από το ακόλουθο κείμενο:
   
      
                  «γ)
               
               
                  21 Ιουνίου 2019 για τους αντισυμβαλλομένους κατηγορίας 3·».
               
            
   Άρθρο 2
   Τροποποίηση του κατ' εξουσιοδότηση κανονισμού (ΕΕ) 2016/592
   Στο άρθρο 3 παράγραφος 1 του κατ' εξουσιοδότηση κανονισμού (ΕΕ) 2016/592, το στοιχείο γ) αντικαθίσταται από το ακόλουθο κείμενο:
   
      
                  «γ)
               
               
                  21 Ιουνίου 2019 για τους αντισυμβαλλομένους κατηγορίας 3·».
               
            
   Άρθρο 3
   Τροποποίηση του κατ' εξουσιοδότηση κανονισμού (ΕΕ) 2016/1178
   Στο άρθρο 3 παράγραφος 1 του κατ' εξουσιοδότηση κανονισμού (ΕΕ) 2016/1178, το στοιχείο γ) αντικαθίσταται από το ακόλουθο κείμενο:
   
      
                  «γ)
               
               
                  21 Ιουνίου 2019 για τους αντισυμβαλλομένους κατηγορίας 3·».
               
            
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Μαρτίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Κατ' εξουσιοδότηση κανονισμός (ΕΕ) 2015/2205 της Επιτροπής, της 6ης Αυγούστου 2015, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 314 της 1.12.2015, σ. 13).
   
      (3)  Κατ' εξουσιοδότηση κανονισμός (ΕΕ) 2016/592 της Επιτροπής, της 1ης Μαρτίου 2016, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 103 της 19.4.2016, σ. 5).
   
      (4)  Κατ' εξουσιοδότηση κανονισμός (ΕΕ) 2016/1178 της Επιτροπής, της 10ης Ιουνίου 2016, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 195 της 20.7.2016, σ. 3).
   
      (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).